ગણિકાને પથ્થર મારવાની ના પાડનાર ઈશુ ખ્રિસ્ત આ જ વાત કહી રહ્યા હતા. એ કંઈ ગણિકાજીવનને સ્વાભાવિક ગણતા નહોતા, પણ એ માણસના શરીરની ધૂળ ઉપર પોતાની નજર સ્થિર કરવાને બદલે ધૂળથી મેલા અને થાકેલા માણસની અંદર નજર કરતા હતા. કોઈ માણસ સાંગોપાંગ બૂરો હોતો નથી. કોઈ માણસ દુનિયામાં સો ટચનું સોનું હોતો નથી. માણસની બાબતમાં ધોળો અને કાળો એવા બે જ રંગ નથી. રંગ-છાયાની અપરંપાર છટાઓ હોય છે. તેમાંથી માણસનો મૂળ રંગ ઓળખવો પડે છે.